Joukkue päihitti ennakkosuosikkina pidetyn kiinalaisen PSG.LGD:n tuloksella 3–2 varhain sunnuntaiaamuna Suomen aikaa päättyneessä ottelussa.

Kahden suomalaisen joukkue on voittanut Dota 2 -videopelin maailmanmestaruuskisat eli The International -turnauksen. TI järjestettiin tänä vuonna kahdeksatta kertaa.

Jesse “JerAx” Vainikan ja Topias “Topson” Taavitsaisen joukkue OG saa 44 prosenttia turnauksen jättimäisestä 25 miljoonan dollarin palkintopotista, eli noin 11 miljoonaa dollaria (9,5 miljoonaa euroa). OG:ssa pelaavat lisäksi australialainen Anathan ”ana” Pham, ranskalainen Sébastien ”Ceb” Debs ja tanskalainen Johan ”N0tail” Sundstein.

MAINOS: Esports on myös Veikkauksen vedonlyönnin kohteena. Pitkävedon esports-pelitarjonta löytyy täältä »

OG päihitti finaalissa ennakkosuosikkina pidetyn kiinalaisen PSG.LGD:n tuloksella 3–2 varhain sunnuntaiaamuna Suomen aikaa päättyneessä ottelussa.

– Todella upea joukkue [...] joka paransi juoksuaan jokaisessa pelissä. Kirsikkana kakun päällä on, ettei yhtäkään heidän peliään tulla koskaan unohtamaan, hehkutti Dota 2 -selostaja Toby Dawson Twitterissä.

OG:n suoritusta voidaan pitää uskomattomana siihen nähden, että joukkuetta pidettiin koko turnauksen ajan selvänä altavastaajana. Joukkueen kokoonpano on ollut kasassa vain tämän kesän, joten se ei ole ehtinyt harjoitella yhdessä läheskään yhtä paljon kuin turnauksen muut joukkueet. Joukkueen tuoreelle lisäykselle Taavitsaiselle koko turnaus oli uran ensimmäinen merkittävä turnaus.

Kaikesta huolimatta OG selviytyi alkulohkossaan neljän parhaan joukkoon ja pääsi pudotuspelien ylempään kaavioon. Siellä se ei hävinnyt yhtäkään sarjaa ja pääsi suoraan finaaliin, jossa kaatui tiukan taiston jälkeen LGD.

Lue lisää: Topias, 20, aloitti Dotan pelaamisen 8-vuotiaana – nousi tuntemattomasta venäläisjoukkueesta MM-kisoihin alle vuodessa

Viime vuonna kisat ensimmäisenä suomalaisena voittanut Lasse ”MATUMBAMAN” Urpalainen sijoittui tänä vuonna neljänneksi joukkueensa Team Liquidin kanssa.

Jos taulukko ei näy yllä, katso se täältä.

Muokattu klo 13.36: Lisätty lopputulokset kokonaisuudessaan.